- Efeson
- <
- 6
- >

6
Ind nihonat nana'i jango
1 6:1 K'ol. 3:20 Nana'úwotso! doonzo shinatse geyitk b́wottsotse it ind nihosh alewere. 2 «Nnihnat nindn mangiwe» etiru alo jangiyets aap'o bítse detsts shints tzaziyo haniye, 3 6:2-3 Kesh. 20:12; Iwi. 5:16 Han nk'aliyalowere «Jam keewo neesh kááwitwe, datsanatsnowere nkasho genzitwe.»
4 6:4 K'ol. 3:22-25 Itwere nihwotso! doonzo Iyesusn boosh niwo danifetsr, kiitsfetsr fayefetsr ditswere bako itnana'i nibo k'úni k'ayere.
Doonzwotsnat guutswots jango
5 Guutswotso! meetson itsh doonz wottswotssh shatonat k'ewon kéwewere, Krstossh it aleyirwok'o itnibi kááwon boosh alewere. 6 It aletwere Ik'i shuntso it nibon finiru Krstos guutswotskok'o wotde'erni bako asho geneúshosh be'ewosha err wotk'aye. 7 Ashosh b́woterawo doonzosh finirwotskok'o wotde'er it shunon shengshde'er finore. 8 Guutso wotowa nas' wotowa b́took tookon b́fiints sheeng finosh doonzoke b́ k'awntso dek'etk b́wottsok'o danfte.
9 6:9 Iwi. 10:17; K'ol. 3:25; 4:1 Itwere doonzwotso! ash shiitso s'iilr boga bogshrawo itnat boonsh doonzo darotse b́beyirwok'o gawfetsr sheefo k'ayk'rar it guutswotssh sheengo k'alwere.
Ik'oke daatset kes'i k'ac'wotsi
10 Eshe haniyere okoon doonzonat bí angi eenmann kup'ore, 11 Dabilos shoobi fino k'efo itfalitwok'o Ik' kes'i k'ac' jamo tahde'ere. 12 No kaareyo ashuwotsnton b́woterawo t'aluts dúranatse kewirwotsnton, naashwotsnat datsatsi angwotsnton man etonwere darwotsitse fa'a kim shayirwotsntoniye. 13 Eshe gond aawots t'alati ango k'efo it falitwok'onat jametswotsi b́jamon ishr kup'ar need'o it falitwok'o Ik'o kes'i k'ac' jamó k'aa'úde'ere!
14 6:14 Isa. 11:5; 59:17 Eshe haniyak arikeewo znaarok'o it gebaats edde'er, kááw wotono t'ururiyok'o* 6:14 T'ururiya: Eto kes'o amewor gerats kardek'ef gino asho b́ koyawok'o bazitke. tahade'er, 15 6:15 Isa. 52:7 C'aamo geddek'ts wotadarok' jeeni doo shishiyo itdek'tso nabosh k'ande'er need'ore. 16 Jamaniyre danbono taw lalwok'o aat'efre sha'iru diyablos gin jamwotsi bín t'afiyosh it falitwo imnetiyo geepok'o k'aa'úde'ere. 17 6:17 Isa. 59:17 Kash daatsonowere tookats gerdek'ef k'uriya eteetsok'o it tookats gup'sh de'ere, iknwere S'ayin shayiratse daatset shiki gorado bíwere Ik'o aap'etso deshde'ere. 18 Uni aawo S'ayin shayiron jishefetsr Ik' k'onon t'intswere. Mank'oon Ik'o S'ayints b́ dek'ts ashuwotssh it baterawon kup'ar Ik'o k'onwere. 19 Dooshishiko ááshts keewo shatalon kishde'er t keewor geyit aap'o keewosh t falituwok'o taashowere Ik'o k'onwere. 20 Andoor habiliyon tipeyat dooshiyansh woshek taane, mansh ááw shuk'on tkeewitwok'o taash Ik'o k'onwere.
S'uwaatsi jamo
21 6:21 Wosh. 20:4; 2 T'im. 4:12 Shuneets eshwonat doonzo Iyesus finatsnowere amanets guutso wottso Tikik'os t jango aawk'o b́wottsok'onat eeg t finirwok'o jam keewo itdanetwok'o itsh keewitwe. 22 6:22 K'ol. 4:7-8 Mansh noo aawk'o nowottsok'o itdanetwok'o aaninwere itnoor b́kup'shitwok'owa etaat bín it maants woshere.
23 Ik'o nihonat doonzo Iyesus Krstos jeenonat shunon imnetiyonton eshwotssh wotowe. 24 K'ut'eraw shunon no doonz Iyesus Krstosi shunts jamwotssh s'aato wotowe.

- Efeson
- <
- 6
- >

6:1 6:1 K'ol. 3:20

6:3 6:2-3 Kesh. 20:12; Iwi. 5:16

6:4 6:4 K'ol. 3:22-25

6:9 6:9 Iwi. 10:17; K'ol. 3:25; 4:1

6:14 6:14 Isa. 11:5; 59:17

*6:14 6:14 T'ururiya: Eto kes'o amewor gerats kardek'ef gino asho b́ koyawok'o bazitke.

6:15 6:15 Isa. 52:7

6:17 6:17 Isa. 59:17

6:21 6:21 Wosh. 20:4; 2 T'im. 4:12

6:22 6:22 K'ol. 4:7-8

© 2018 TWFTW